WIIK แจงไม่มีพัฒนาการใดๆ ที่ยังไม่เปิดเผย หลังราคาพุ่งปรี๊ด
WIIK แจงไม่มีพัฒนาการใดๆ ที่ยังไม่เปิดเผย หลังราคาพุ่งปรี๊ด
1 ธ.ค. 2559

บริษัทวิค แอนด์ ฮุคลันด์ จำกัด (มหาชน) หรือ WIIK  ระบุว่า ตามที่ตลาดหลักทรัพย์แห่งประเทศไทย (ตลท.) ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของ WIIK เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าเพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
โดยบริษัทชี้แจงว่าบริษัทไม่มีพัฒนาการใดๆ ที่ยังไม่ได้เปิดเผย หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไป ขณะเดียวกันบริษัทไม่ทราบถึงสาเหตุอื่นใดที่อาจส่งผลกระทบต่อการซื้อขาย
อนึ่งวานนี้มีกระแสข่าวว่า WIIK เตรียมออกหุ้นเพิ่มทุนโดยเฉพาะเจาะจง (PP) ให้กับบริษัทที่ดำเนินธุรกิจเกี่ยวกับการบริหารจัดการน้ำรายใหญ่ โดยมีการคาดการณ์กันว่าขณะนี้ได้ทำการเจรจาเสร็จเรียบร้อยแล้ว และจะทำการขายหุ้นในราคา 6 บาท สำหรับการเข้าซื้อหุ้นเพิ่มทุนในครั้งนี้ เพื่อเป็นการดำเนินธุรกิจบริหารจัดการน้ำร่วมกัน
ด้านราคาหุ้น WIIK ปิดตลาดวานนี้ที่ 5.55 บาท ปรับตัวขึ้น 0.63 บาท หรือ 12.80% ด้วยมูลค่าซื้อขาย 860.63 ล้านบาท